***დანართი # 6***

**ახალი კორონავირუსის (COVID-19) ქვეყანაში შემოტანისა და გავრცელების რისკების შემცირების მიზნით რთული ეპიდსიტუაციის მქონე ქვეყნებიდან საქართველოში შემომსვლელ პირთა დროებითი იზოლაციის პერიოდში სამედიცინო ზედამხედველობისა და საყოფაცხოვრებო მომსახურების განხორციელების პროტოკოლი (დროებითი)**

განკუთვნილია ამ ბრძანების დანართი N 1 დამტკიცებული ,,ახალი კორონავირუსის (COVID-19) შემთხვევასთან კონტაქტირებულთა მართვის დროს გასატარებელი დროებითი მეთოდური რეკომენდაციების’’ სრულყოფილად განსახორციელებლად.

**1. რეკომენდაციები თვითიზოლაციაში (ინდივიდუალური და ორგანიზებულალდ ჯგუფური) მყოფ პირებზე სამედიცინო ზედამხედველობის განმახორციელებელი სპეციალისტებისთვის:**

**ა)** აუცილებელია ინდივიდუალური დაცვის საშუალებებით (შემდგომში - იდს) მუშაობა უსიმპტომო ფორმით შესაძლო დაავადებულთაგან დაცვის მიზნით.იდს-ის ჩამონათვალი წარმოადგენს პირადი დაცვის იმ საშუალებებს, რომელიც საჭიროა იზოლირებული პირების სხვადასხვა სახის მომსახურებაზე დასაქმებულთათვის.

**ა.ა)** საჭირო აღჭურვილობა:

**ა.ა.ა)** სამედიცინო ხალათი უკან შესაკრავით (ერთჯერადი - ექვემდებარება განადგურებას, ხოლო მრავალჯერადი - ზედამხედველობის დასრულების შემდგომ თავსდება პოლიეთილენის პარკში ან სპეციალურ ყუთში შემდგომი დეკონტამინაციის, რეცხვისა და ხელმეორედ გამოყენებისთვის);

**ა.ა.ბ)** სამედიცინო ნიღაბი (სამედიცინო ზედამხედველობის დამთავრების შემდგომ ექვემდებარება განადგურებას);

**ა.ა.გ)** ერთჯერადი ხელთათმანები (ყოველი იზოლირებული პირისთვის უკონტაქტო თერმომეტრით ტემპერატურის გაზომვის შემდგომ ექვემდებარება დამუშავებას სადეზინფექციო ხსნარით, ხოლო სამუშაოს დამთავრებისთანავე ნადგურდება);

**ა.ა.დ)** ერთჯერადი ბახილები (ზედამხედველობის განხორციელებისთვის უნდა იყოს იზოლირებულ პირთათვის გამოყოფილი ოთახების შესაბამისი რაოდენობის და ერთჯერადია და ნადგურდება ყოველი ოთახიდან გამოსვლისთანავე ;

**ა.ა.ე)** ერთჯერადი ჩაჩი (აუცილებლობას არ წარმოადგენს, გამოყენების შემთხვევაში ნადგურდება სამუშაოს დამთავრებისთანავე);

**ა.ა.ვ)** უკონტაქტო ან ვერცხლისწყლიანი თერმომეტრი (ყოველ იზოლირებულ პირს უნდა მიეცეს იზოლირებისთანავე, ხოლო საიზოლაციო პერიოდის დამთავრების შემდგომ თერმომეტრი ექვემდებარება დეზინფექციას);

**ა.ა.ზ)** პოლიეთილენის 2(ორი) ცალი გამძლე პაკეტი (ერთი ნახმარი ერთჯერადი საშუალებებისა და მეორე, მრავალჯერადი საშუალებების შესაგროვებლად). შესაძლებელია ერთჯერადი საშუალებების პოლიეთილენის თავმოკრული პარკის გადაგდება ,,არასახიფათო“ საერთო სამედიცინო ნარჩენებთან ერთად ან საყოფაცხოვრებო ნაგვის კონტეინერში).

**2. რეკომენდაციები კონტაქტირებულ პირთა ორგანიზებულად ერთ შენობაში /ფლიგელში იზოლაციისათვის:**

**ა)** ერთ შენობაში ან შენობის ერთ ფლიგელში იზოლირებას ექვემდებარებიან იდენტური საიზოლაციო პერიოდის მქონე პირები, რომლებიც უნდა განთავსდნენ ცალ-ცალკე ოთახებში ან ერთი ოჯახის წევრები კოჰორტულად. საიზოლაციო ოთახებს უნდა გააჩნდეს დამოუკიდებელი სველი წერტილი, დამოუკიდებელი გამწოვი ვენტილაცია, ტელევიზიითა და ინტერნეტით სარგებლობის შესაძლებლობა.

**ბ)** იზოლაციაში მყოფი პირებისთვის საიზოლაციო პერიოდის განმავლობაში ნებადართულია საკუთარი ტანსაცმლით, მათთვის გამოყოფილ ოთახში (შენობაში) ყოფნა. აუცილებლობის შემთხვევაში შენობის საერთო სარგებლობის სათავსებში გადაადგილებისა და/ან ახლობლებთან დისტანციური ურთიერთობისთვის იზოლირებული პირები უზრუნველყოფილ უნდა იყვნენ:

**ბ.ა)** სამედიცინო ნიღბებით;

**ბ.ბ)** ერთჯერადი ბახილებით;

**ბ.გ)** ხელის რეგულარულად დასამუშავებლად ინდივიდუალური სადეზინფექციო საშუალებით, სასურველია სპირტშემცველი ( კოჰორტული იზოლაციისას დასაშვებია ერთ ოთახში მყოფთათვის ერთი სადეზინფექციო საშუალებით სარგებლობა);

**გ)** ხელისა და ტანის გასამშრალებელი ინვენტარი და საწოლის თეთრეულის ცვლა უნდა ხორციელდებოდეს კვირაში 2-3-ჯერ. ნახმარი გასამშრალებლები და საწოლის თეთრეული გროვდება პოლიეთილენის გამძლე პაკეტებში შემდგომი რეცხვისთვის.

**დ)** იზოლირებული პირის დაავადებისა და მისი სამკურნალოდ სტაციონარში გადაყვანისთანავე მის სარგებლობაში არსებული გასამშრალებლები და საწოლის თეთრეული ექვემდებარება დეზინფექციას სპეციალურად გამოყოფილ კონტეინერში;

**ე)** დაავადებული პირის განთავსების ოთახსა და საერთო სარგებლობის არეებში (ჰოლი, კორიდორი და სხვა) ტარდება დეზინფექცია;

**3. რეკომენდაციები ორგანიზებულად ერთ შენობაში/ფლიგელში იზოლირებულ პირთა ყოველდღიურ საყოფაცხოვრებო მომსახურების (დასუფთავება, საკვების/პროდუქტის დარიგება-მიწოდება) განმახორციელებელი პერსონალისთვის:**

**ა)** საყოფაცხოვრებო მომსახურებას ახორციელებენ სპეციალურად მოწვეული (დაქირავებული) დატრენინგებული პირები ან ამავე შენობაში მომუშავე (მცხოვრები) ასევე დატრენინგებული და ინდივიდუალური დაცვის საშუალებებით აღჭურვილი პირები.

**ბ)** ყოველდღიურად საყოფაცხოვრებო მომსახურე პირებისთვის რეკომენდებულია:

**ბ.ა)** ხალათი უკან შესაკრავით (ერთჯერადი - ექვემდებარება განადგურებას, ხოლო მრავალჯერადი ხალათი ზედამხედველობის დასრულების შემდგომ თავსდება პოლიეთილენის პარკში ან სპეციალურ ყუთში შემდგომი რეცხვისა და ხელმეორედ გამოყენებისთვის);

**ბ.ბ)** სამედიცინო ნიღაბი (მომსახურების დამთავრების შემდგომ ექვემდებარება განადგურებას);

**ბ.გ)** სითხეგაუმტარი ხელთათმანები (სამუშაოს დამთავრების შემდგომ ექვემდებარება სადეზინფექციო ხსნარით დამუშავებას);

**ბ.დ)** სითხეგაუმტარი ფეხსაცმელი (ექვემდებარება დეზინფექციას) და/ან ერთჯერადი ბახილები (პოლიეთილენის პარკით გადაყრა შესაძლებელია საყოფაცხოვრებო ნარჩენებთან ერთად);

**ბ.ე)** ერთჯერადი ჩაჩი (აუცილებელი არ არის, გამოყენების შემთხვევაში ნადგურდება სამუშაოს დამთავრებისთანავე);

**ბ.ვ)** პოლიეთილენის 2 (ორი) გამძლე პაკეტი, ერთი ნახმარი ერთჯერადი საშუალებებისა და მეორე, მრავალჯერადი საშუალებების შესაგროვებლად. შესაძლებელია ერთჯერადი საშუალებების პოლიეთილენის თავმოკრული პარკის გადაგდება ,,არასახიფათო“ საერთო სამედიცინო ნარჩენებთან ერთად ან საყოფაცხოვრებო ნაგვის კონტეინერში).

**4. იზოლირებულ პირთა განთასების ადგილის/შენობის დაცვის განმახორციელებელი პირებისთვის სავალდებულოა:**

**ა)** სამედიცინო ნიღაბით სარგებლობა 3-4 საათში აუცილებელი შეცვლით;

**ბ)** ხელების დეზინფექციისთვის ინდივიდუალური სადეზინფექციო საშუალება;

**გ)** იზოლირებული პირების განთავსების ადგილზე (შენობაში) აუცილებელი მარაგის სახით, გაუთვალისწინებელი შემთხვევისთვის, დამატებით უნდა იყოს უკანა შესაკრავიანი ხალათის (ან კომბინიზონის), ბახილების, სამედიცინო ნიღბისა და რესპირატორის მინიმუმ ერთი სრული კომპლექტი.